Sucevenii care stau la case vor primi luna aceasta, gratuit, noi pubele de colectare pentru deșeurile menajere, procesul fiind deja început pe anumite zone ale municipiului.
Anunțul a fost făcut de viceprimarul Lucian Harșovschi, care a precizat că dacă pubelele distribuite anterior erau galbene și negre, acum se distribuie pubele albastre și verzi, pentru a fi scoase în stradă conform programului stabilit, în zilele când se face colectarea deșeurilor .
”Începând de miercuri, 22 mai, operatorul de salubritate (Asocierea SC Diasil Service SRL – SC Ritmic Com SRL) va proceda la distribuirea gratuită a noilor pubele de colectare pentru deșeurile municipale, pentru cele aproximativ 6000 de locuințe individuale din municipiul Suceava. Pubelele primite inițial la sfârșitul anului 2018 și începutul anului 2019, în mod gratuit, de culoare neagră și galbenă, rămân în continuare în proprietatea cetățenilor, urmând ca în situația în care legislația va obliga colectarea pe patru fracții (odată cu implementarea Insulelor ecologice), să fie folosite pentru celelalte fracții”, a precizat viceprimarul municipiului Suceava, Lucian Harșovschi.
În total sunt 12.000 de noi pubele care vor fi distribuite sucevenilor:
- Pubele de 120 l de culoare albastră pentru fracția uscată – 6000 buc;
- Pubele de 120 l de culoare verde – pentru fracția umedă – 6000 buc.
În cazul în care în ziua distribuirii pubelelor cetățenii nu sunt găsiți la domiciliu, aceștia au posibilitatea de a intra în posesia lor semnalând acest lucru la numerele de telefon de mai jos:
Primăria Municipiului Suceava, Direcția de Ecologizare: 0230.212696 int. 154, 254, e-mail: salubrizare@primariasv.ro,
SC Diasil Service SRL: 0230.525115, e-mail: office@diasil.ro
SC Ritmic Com SRL: 0230.551761, e-mail: ritmiccom@gmail.com
Obligativitatea distribuirii de noi pubele sucevenilor care locuiesc la case în municipiul Suceava este prevăzută în contractul nr. 32211/2018 privind concesionarea serviciului de salubrizare menajeră, încheiat de Primăria Suceava cu operatorul de salubritate.